哭范肯堂 其一
摇摇榻上灯，海角相诺唯。羸状杂吟呻，形影共羁旅。嗟子淹沈疴，倏忽笃行李。饱闻绝域医，沪渎颇挂齿。谬计石散力，万一疾良已。子果用所言，携拿叱神鬼。初来奋低昂，稍久勉卧起。云何别匝月，天乎遽至此。岁暮轰雷霆，但有瞪目视。疚恨促之行，颠踬取客死。又幸保须臾，絮语落吾耳。残魂今安之，荒茫大江水。
主题：悼亡
情感：哀伤